Erika Fatland

Erika Fatland (født 1983) er en norsk forfatter og sosialantropolog. Hun er særlig kjent for reiseskildringer fra og historiske innblikk i Russland og land i den tidligere Sovjetunionen. Fatland har blitt tildelt Wesselprisen og Bokhandlerprisen.

 Bakgrunn 

Fatland vokste opp i Ølen i Vindafjord kommune i Rogaland der familien driver slakteri og pølsefabrikk, Fatland Slakteri, der hun arbeidet som ung. Erika Fatland er vegetarianer.

Hun tilbrakte sin gymnasietid i Lyon og Helsingfors og fortsatte med universitetsstudier ved Københavns Universitet og Universitetet i Oslo, der hun fullførte mastergrad i sosialantropologi i 2008. Feltarbeidet som lå til grunn for mastergraden, ble foretatt i Beslan i Nord-Ossetia i 2007, der hun intervjuet informanter berørt av gisseldramaet ved Skole nr. 1 i 2004. I 2008-2009 var hun stipendiat ved Norsk utenrikspolitisk institutt.

 Virke 
I 2009 debuterte hun med barneboken Foreldrekrigen, en humoristisk bok om skilsmisse.

I 2010 vendte hun tilbake til Beslan for å arbeide videre med stoffet fra feltarbeidet, i den hensikt å utvide det til en reportasjebok. I tillegg til nye samtaler med informantene fra tidligere, reiste hun denne gang friere omkring, også i naborepublikkene, og ettergikk noen av terroristenes fotspor. I Moskva og St. Petersburg intervjuet hun granskere av angrepet, såvel fra den offisielle undersøkelseskommisjonen som uavhengige om de tre dagene gisseldramaet varte stormingen av skolen, hvor minst 333 mennesker, hvorav 186 barn, mistet livet. Boken Englebyen. Fortellinger fra Beslan utkom i 2011. Utenlandsrettighetene er solgt til Danmark, Sverige, Nederland og Tyskland. Boken ble nominert til Brageprisen i klassen sakprosa.

Fatland utga høsten 2012 Året uten sommer, en bok om terrorangrepene i Norge 2011. Boken er utkommet i flere land, bl.a. Sverige, Danmark, Nederland og Tyskland.

Høsten 2014 utkom Sovjetistan, en reiseskildring fra de postsovjetiske statene i Sentral-Asia som slutter på -stan. For denne boka fikk hun Bokhandelens sakprosapris i 2015. Sovjetistan er så langt solgt til 21 land. I 2016 ble hun tildelt Wesselprisen.«Wesselprisen til Aftenposten-anmelder», side 3, kulturseksjonen Aftenposten 13. oktober 2016

I 2017 kom Grensen : en reise rundt Russland : gjennom Nord-Korea, Kina, Mongolia, Kasakhstan, Aserbajdsjan, Georgia, Ukraina, Hviterussland, Litauen, Polen, Latvia, Estland, Finland og Norge samt Nordøstpassasjen. Camilla Helen Heiervang: Russland er en bøllestat - Intervju i Aftenposten/Lørdag 15. februar 2020 Denne ble oversatt til færøysk i 2019,https://kvf.fo/non?sid=99464&page=2 som er det 12. språket boken er oversatt til. I 2020 utgav hun boka Høyt - En reise i Himalaya, en reiseskildring basert på to reiser gjennom land i fjellkjeden: Nepal, Xinjiang, Tibet, Pakistan og India som hun hadde i 2018 og 2019 på til sammen åtte måneder.

Boka Sjøfareren var i 2024 den mestselgende boka i Norge ifølge Bokhandlerforeningens bestselgerliste.

 Utmerkelser 
I 2016 ble hun tildelt Wesselprisen. Hun fikk i 2024 den norske Bokhandlerprisen for boka Sjøfareren.

 Bibliografi 
 2009: Foreldrekrigen (roman), Cappelen Damm. Illustrert av Per Dybvig. 
 2011: Englebyen (sakprosa), Cappelen Damm. 
 2012: Året uten sommer (sakprosa), Kagge Forlag. 
 2014: Sovjetistan – en reise gjennom Turkmenistan, Kasakhstan, Tadsjikistan, Kirgisistan og Usbekistan (sakprosa), Kagge Forlag. 
 2017: Vinterkrigen (sakprosa), Cappelen Damm. Illustrert av Marius Renberg. 
 2017: Grensen – en reise rundt Russland gjennom Nord-Korea, Kina, Mongolia, Kasakhstan, Aserbajdsjan, Georgia, Ukraina, Hviterussland, Litauen, Polen, Latvia, Estland, Finland og Norge samt Nordøstpassasjen (sakprosa), Kagge Forlag. 
 2020: Høyt – en reise i Himalaya (sakprosa), Kagge Forlag. 
 2024: Sjøfareren – en reise gjennom Portugals tapte imperium (sakprosa), Kagge Forlag. 

 Referanser 

 Kilder 
 Presentasjon av Erika Fatland i Forfatterkatalogen på Forfattersentrums nettsider

 Eksterne lenker 
 Biografi på Cappelen Damms nettsider.
 Intervju i Der Tagesspiegel 14. april 2013

Kategori:Norske forfattere
Kategori:Norske forfattere av reiseskildringer
Kategori:Vinnere av Bokhandlerprisen
Kategori:Personer fra Vindafjord kommune